
REPUBLIKA HRVATSKA
TRGOVAČKI SUD U SPLITU             			      
Split, Sukoišanska br. 6

U   I M E   R E P U B L I K E   H R V A T S K E

R J E Š E NJ E

	Trgovački sud u Splitu, po sucu tog suda Pašku Bačiću, kao stečajnom sucu, u skraćenom stečajnom postupku, povodom zahtjeva FINANCIJSKE AGENCIJE, Regionalni centar Split, Mažuranićevo šetalište 24b, OIB: 85821130368, za provedbu skraćenog stečajnog postupka nad dužnikom KUĆNI MEŠTAR d.o.o. Duće, Duće-Luka III 3, OIB: 88490849890, dana 25. kolovoza 2016. godine



r i j e š i o   j e                                               

Odbacuje se zahtjev Financijske agencije za provedbu skraćenog stečajnog postupka nad dužnikom KUĆNI MEŠTAR d.o.o. Duće, Duće-Luka III 3, OIB: 88490849890.



Obrazloženje

Financijska agencija, Regionalni centar Split podnijela je ovom sudu 24. prosinca 2015. god. zahtjev za provedbu skraćenog stečajnog postupka nad dužnikom KUĆNI MEŠTAR d.o.o. Duće.

U podnesenom zahtjevu je navedeno da dužnik na dan 1. rujna 2015. godine, u Očevidniku redoslijeda osnova za plaćanje, ima evidentirane neizvršene osnove za plaćanje u neprekinutom razdoblju od 667 dana, u ukupnom iznosu od 1.842,33 kn, kao i da prema podacima koji su dostavljeni od Hrvatskog zavoda za mirovinsko osiguranje, dužnik nema zaposlenih.

Odredbom čl. 428. Stečajnog zakona (Narodne novine broj 71/15, dalje SZ) propisano je da će sud provesti skraćeni stečajni postupak nad pravnom osobom ako su ispunjene slijedeće pretpostavke: 1. ako nema zaposlenih; 2. ako u Očevidniku redoslijeda osnova za plaćanje ima evidentirane neizvršene osnove za plaćanje u neprekinutom razdoblju od 120 dana; 3. ako nisu ispunjene pretpostavke za pokretanje drugog postupka radi brisanja iz sudskog registra.

Budući da su prema podacima iz podnesenog zahtjeva Financijske agencije, kao i prema podacima iz sudskog registra uvidom u koje je utvrđeno da se u odnosu na dužnika ne vodi drugi postupak radi brisanja iz sudskog registra, bile ispunjene pretpostavke iz čl. 428. SZ-a ovaj sud je 19.02.2016. god. na mrežnoj stranici e-Oglasna ploča sudova objavio oglas u skladu s odredbama čl. 430. SZ-a. 

Osobe ovlaštene za zastupanje dužnika nisu u propisanom roku od 15 dana podnijele ovom sudu popis imovine i obveza dužnika, a isto tako niti jedan vjerovnik u roku od 45 dana od objave naprijed navedenog oglasa nije podnio sudu prijedlog za otvaranje stečajnog postupka nad dužnikom. S obzirom na navedeno, a sukladno odredbama čl. 431. i 432. SZ-a, rješenjem ovog suda posl. br. 12. St-2956/2015 od 22. travnja 2016. god. otvoren je i istovremeno zaključen skraćeni stečajni postupak nad dužnikom, za stečajnog upravitelja imenovana je Nada Mikulandra iz Bilica te je isto tako određeno da će se nakon pravomoćnosti tog rješenja dužnik brisati iz sudskog registra. 

Protiv naprijed navedenog rješenja ovog suda od 22.04.2016. god. dužnik je pravovremeno podnio žalbu, a povodom koje žalbe je Visoki trgovački sud Republike Hrvatske, svojim rješenjem broj Pž-3512/2016 od 14. lipnja 2016. god., ukinuo rješenje ovog suda broj 12. St-2956/2015 od 22. travnja 2016. god. te je predmet vratio ovom sudu na ponovan postupak. 

Povodom ukidnog rješenja Visokog trgovačkog suda Republike Hrvatske, ovaj predmet je zaveden pod novi poslovni broj St-1599/2016.

U obrazloženju drugostupanjskog rješenja dana je uputa ovom sudu da ponovno ispita postojanje pretpostavki za provedbu skraćenog stečajnog postupka nad dužnikom, a sve obzirom da je dužnik uz žalbu priložio potvrdu Financijske agencije iz koje proizlazi da njegovi računi nisu blokirani, odnosno proizlazi da dužnik u Očevidniku redoslijeda osnova za plaćanje nema evidentiranih neizvršenih osnova za plaćanje, a kakvo stanje računa dužnika da je bilo i u trenutku podnošenja zahtjeva za skraćeni stečajni postupak.

Naime, dužnik je uz žalbu dostavio potvrdu Financijske agencije od 2. svibnja 2016. god. kojom se potvrđuje da je na dan izdavanja te potvrde na računima i novčanim sredstvima dužnika evidentirano 0 dana neprekidne blokade odnosno 0 dana blokade u prethodnih šest mjeseci zbog nepodmirenih osnova za plaćanje evidentiranih u Očevidniku redoslijeda osnova za plaćanje, kao i da nepodmirene obveze dužnika na dan izdavanja te potvrde iznose 0,00 kn. Budući da iz navedene potvrde Financijske agencije od 02.05.2016. god. proizlazi da dužnik u prethodnih šest mjeseci od izdavanja te potvrde nije imao evidentiranih neizvršenih osnova za plaćanje to bi samim time značilo da ni u trenutku podnošenja zahtjeva Financijske agencije ovom sudu 24.12.2015. god. dužnik u Očevidniku redoslijeda osnova za plaćanje nije imao evidentiranih nepodmirenih obveza, a zbog čega nije niti bilo mjesta podnošenju zahtjeva za provedbu skraćenog stečajnog postupka nad dužnikom.

Sukladno uputi iz drugostupanjskog rješenja, ovaj sud je u ponovljenom postupku dopisom od 23.08.2016. god. zatražio od Financijske agencije obavijest – potvrdu o tome ima li dužnik u Očevidniku redoslijeda osnova za plaćanje evidentirane neizvršene osnove za plaćanje u neprekinutom razdoblju od 120 dana.

Povodom traženja ovog suda, Financijska agencija je podneskom od 25.08.2016. god. dostavila ovom sudu potvrdu o blokadi računa dužnika sa stanjem na dan 23.08.2016. god., a iz koje potvrde proizlazi da dužnik nema evidentiranih neizvršenih osnova za plaćanje. Naime, tom potvrdom se potvrđuje da je na dan izdavanja iste na računima i novčanim sredstvima dužnika evidentirano 0 dana neprekidne blokade te da nepodmirene obveze dužnika, evidentirane u Očevidniku redoslijeda osnova za plaćanje, na dan izdavanja potvrde iznose 0,00 kn.  

Kako je dakle iz naprijed navedene potvrde Financijske agencije od 23.08.2016. god. razvidno da dužnik u Očevidniku redoslijeda osnova za plaćanje nema evidentiranih neizvršenih osnova za plaćanje u neprekinutom razdoblju od 120 dana, odnosno razvidno je da isti nema nikakvih evidentiranih neizvršenih osnova za plaćanje, a kakvo stanje računa dužnika je, sukladno podacima iz potvrde Financijske agencije od 02.05.2016. god. (koju je dužnik dostavio uz žalbu), bilo i u trenutku podnošenja zahtjeva za provedbu skraćenog stečajnog postupka ovom sudu, to je samim time očito da u konkretnom slučaju nisu ispunjeni uvjeti u smislu odredbe čl. 428. SZ-a za provedbu skraćenog stečajnog postupka nad dužnikom. Upravo stoga zahtjev Financijske agencije za provedbu skraćenog stečajnog postupka nad dužnikom je trebalo odbaciti, a radi čega je sud i odlučio kao u izreci ovog rješenja. 

U Splitu, 25. kolovoza 2016. godine.
 
S U D A C 

Paško Bačić




POUKA O PRAVNOM LIJEKU: 
Protiv ovog rješenja dopuštena je žalba. Žalba se može izjaviti u roku od osam dana od dostave rješenja, a dostava ovog rješenja smatra se obavljenom istekom osmog dana od dana njegove objave na mrežnoj stranici e-Oglasna ploča sudova. Žalba se podnosi Trgovačkom sudu u Splitu, pismeno u tri primjerka, a o istoj odlučuje Visoki trgovački sud Republike Hrvatske u Zagrebu.


DNA:
-  podnositelju zahtjeva – Financijskoj agenciji, RC Split
-  dužniku
-  e-oglasna ploča suda – (rok 16 dana)
-  stečajnom upravitelju Nadi Mikulandra iz Bilica, na znanje
-  Županijsko državno odvjetništvo Split, na znanje
-  Porezna uprava Split - Ispostava Omiš, na znanje
-  u spis

